نیویارک ټایمز: افغان حکومت ته د برتانیې خبرداری
نیویارک ټایمز ورځپاڼې لیکلي دي د برتانې صدر اعظم ګورډن براون د جمعې په ورځ وویل چې که چیرته د کابل حکومت د فساد جرړې له منځه یو نسي، نو
ورځپاڼې لیکلي دي ښاغلي بروان پخپله وینا کې وویل دیته چمتو ندی چې د خپل هیواد د ښځو او سړیو ژوند د یوه داسې حکومت لپاره په خطر کې واچوي چې د فساد د ختمولو په وړاندې قوي هوډ نلري او د پام وړ هڅې نکوي. ورځپاڼه وایي چې د ځینو پوهانو په اند د افغانستان د حکومت په اړه دا د ښاغلي براون تر ټولو په تنده لهجه خبرې دي. نیویارک ټایمز لیکي د ښاغلي براون خبرې په یوه داسې مهم او حساس وخت کې کیږي چې هلته د امریکا جمهور رییس باراک اوباما پدې اړه پریکړه کوي چې آیا افغانستان ته اضافي امریکایي عسکر واستوي او که نه. ځکه داسې ښکاري چې د افغانستان د جګړې په اړه د یو شمیر هیوادونو لیوالتیا ورځ تر بلې راکمیږي. ښاغلي بروان پداسې وخت کې دا وینا وکړه چې پنځه ورځې وړاندې پنځه تنه برتانوي عسکر د یوه افغان پولیس لخوا د هلمند په ولایت کې ووژل شول. پدې سره د برتانې د خلکو هغه غوښتنه نوره هم پورته شویده چې غواړي عسکر یې بیرته هیواد ته راستانه شي. ورځپاڼې همدارنګه زیاته کړیده چې د 2001 میلادي کال راپدیخوا د برتانې 230 تنه عسکر وژل شویدي. چې اووه تنه یوازې په تیره اوونۍ کې ووژل شول. د اکتوبر میاشت د بهرنیو قواوو لپاره هم تر ټولو خونړۍ میاشت ده. ورځپاڼه وایي ښاغلي بروان پخپلو خبرو کې یو ځل بیا دیته اشاره وکړه چې د امریکا په مشرۍ د ایتلافي قواوو سره به د ګډو هڅو نه ځان ونه سپموي. بروان وویل چې د تیرې پنجشنبې په ورځ یې د افغانستان د جمهور رییس حامد کرزي سره خبرې کړیدي او هغه ژمنه وکړه چې لومړۍ هڅه به یې همدا وي چې د افغانستان نه به فساد ختموي. ښاغلي بروان همدارنګه ویلی دي چې د جمهور رییس حامد کرزي سره د نړیوالې ټولنې ملاتړ پدې پوره اړه لري چې نوموړی په امنیت راوستلو ، حکومت دارۍ ، ملي روغې جوړې ، اقتصادي پرمختګ او د ګاونډیو سره د ښو اړیکو په جوړولو او ساتلو کې څومره هڅې کوي او په څه اندازه ورته ژمن دی. ورځپاڼې د ښاغلي بروان د خبرو په اړه لکلي دي چې که چیرته د افغانستان حکومت په نوموړو پنځو شیانو په ازموینه کې پاتې راشي، نو هم به افغان ولس د ماتې سره مخ شي او هم به د افغانستان حکومت د نړیوالې ټولنې د ملاتړ نه بینوا شي. په تلویزوني مرکه کې ښاغلي بروان د امریکا د حکومت د یو شمیر لوړ رتبه چارواکو هغې غوښتنې ته اشاره وکړه چې د جمهور رییس حامد کرزي نه یې غوښتلي دي تر څو د فساد پر ضد یو داسې کمیسون دې جوړ کاندي چې په ملي کچه او د ولایتونو په کچه د دولتي چارواکو څخه حساب کتاب وغواړي. ورځپاڼه وایي چې یو شمیر امریکایي او د اروپایي ټولنې د غړو هیوادونو ځینو چارواکو پدې باندې فشار اچولی چې د افغانستان حکومت دې لږترلږه هغه دولتي چارواکي ونیسي چې په ښکاره ډول په اداري فساد کې لاس لري. چارواکو د دغو کسانو د نومونو او د کار ځایونو په اړه څه ندې ویلي. په افغانستان کې د ملګرو ملتونو ځانګړي استازي کای ایډه هم خبرداری ورکړي چې که چیرته د افغانستان جمهور رییس حامد کرزی پخپله اداره کې اصلاحات را نه ولي نو د دې خطر شته چې د نړیوالې ټولنې ملاتړ له د لاسه ورکړي. کای آیده ویلي و چې د حامد کرزي په اداره کې باید د پام وړ او جدي بدلون راشي او وایي چې دا بدلون باید د نوې ادارې د جوړیدو پر وخت اعلان شي.